Vierde land meld Ebola-gevalle aanDokters Sonder Grense neem ‘n ebola-slagoffer in Guinee weg Foto: thewestsidestory.net Die eerste gevalle van Ebola is Vrydag in Nigerië aangemeld. Nigerië is nou die vierde land in Wes-Afrika wat deur die virus geraak word. Die Wêreldgesondheidsorganisasie (WGO) het Vrydag nuwe statistiek vrygestel en bevestig dat minstens 660 mense reeds weens die ebolavirus gesterf het. Minstens een persoon is reeds in Nigerië dood. Daar is reeds 1 093 gevalle van Ebola aangemeld en 28 persone is tussen 18 en 20 Julie oorlede. Altesaam 13 persone het in hierdie twee dae in Sierra Leone gesterf; 11 in Liberië; en vier in Guinee. Altesaam 45 nuwe gevalle is in hierdie twee dae aangemeld. Guinee het reeds 314 sterfgevalle en 415 gevalle aangemeld sedert die uitbreking in Januarie begin het. Sierra Leone het reeds 219 sterftes aangemeld met 454 persone wat gediagnoseer is. Liberië het 224 gevalle aangemeld, waarvan 127 pasiënte reeds gesterf het. Vyf “spesies” van die Ebola-virus is tot dusver geïdentifiseer, naamlik Bundibugyo, Sudan, Zaire, Tai Forest en Reston. Die eerste drie is veral gevaarlik met ŉ sterftekoers van tot 90%. Die Reston-spesie is ook in China en die Filippyne uitgeken, maar geen verwante sterftes is tot dusver in hierdie lande aangemeld nie. Lees ook: Ebola-sterftes styg steeds Ebola-sterftes nou meer as 140 Ebola-virus eis 121 Ebola-uitbreking bevestig